《和李梅南对梅韵》
宋代·赵必象

三花两花疏篱东，玉堂何以茅舍中。
孤芳不受春风涴，千红万紫俱下风。
罗浮梦断孤山杳，寂寂谁蹑二子踪。
谪仙天人霸梅国，骚坛万仞奴群雄。
我交梅花二十冬，梅工於诗例合穷。
我穷於梅诗更拙，岂无膏沐谁为容。
湘累醒眼不相识，兰芷未必臭味同。
何时典衣买酒醉梅下，浇我磊落写我悰。
诗成阁笔对梅笑，此一瓣香为梅翁。

作者简介：赵必象字玉渊，东莞人。生于宋理宗淳佑五年，卒于元世祖至元三十一年，年五十岁。咸淳元年，（公元一二六五年）与父崇同登进士。初任高要尉，摄四会令，再任南康丞文天祥开府惠州，辟摄惠州军事判官。入元，隐居温塘村。工诗，体格清劲，有复瓿集六卷，为诗二卷，长短句一卷，杂文二卷，附录一卷，《四库总目》传于世。